PAM on SAK:n suurin jäsenliitto. Jättäytyminen yhteiskuntasopimuksesta on SAK:lle vahva signaali.

Puheenjohtaja Ann Selinin mukaan Pamilla ei ole luottamusta Suomen hallitukseen. JARNO JUUTI

Palvelualojen ammattiliitto PAM ei lähde mukaan yhteiskuntasopimusneuvotteluihin. Liiton hallitus päätti asiasta perjantaina. Syynä on se, ettei PAM luota hallitukseen.

- Kävimme kolmetuntisen keskustelun, jonka suurin viesti oli se, että emme usko, että hallitus tulee toteuttamaan ne toimet, joita sopimuksessa edellytetään. Lisäksi odotettavissa on todennäköisesti lisää päätöksiä, jotka kurittavat työntekijän asemaa. Ei vaan kertakaikkiaan uskota, että tämä yksi osapuoli olisi tässä asiassa luottamuksen arvoinen, Pamin puheenjohtaja Ann Selin sanoo Iltalehdelle.

Pitkän kokoustamisen jälkeen viesti tuli Selinin mukaan hyvin selväksi.

Toinen syy sille, miksi Pam päätti vetäytyä yhteiskuntasopimusneuvotteluista oli se, että jäsenliitto ei usko, että uusia työpaikkoja syntyisi yhteiskuntasopimuksen myötä.

- Se kokemus, joka aikaisemmista maltillisista sopimuksista on, ei tue tätä käsitystä. Työttömyys on lisääntynyt koko ajan, vaikka näitä sopimuksia on tehty.

Selinin mukaan yrityksistä maksetaan tällä hetkellä niin paljon rahaa ulos, eli sinne ei jää enää rahaa investointeihin.

Palvelualojen ammattiliitto on SAK:n eli Suomen Ammattiliittojen Keskusjärjestön suurin jäsenliitto. Jättäytyminen yhteiskuntasopimuksesta on SAK:lle vahva signaali.

- Tänään on moni liitto tehnyt päätöksensä, mutta totta kai meillä maan suurimpana ammattiliittona on hyvin ratkaiseva vaikutus.

Uskotteko siihen, että teidän päätöksellänne on sellainen vaikutus, että yhteiskuntasopimus kaatuu?

- En halua lähteä arvailemaan, onko asia niin, mutta kuten sanoin, maan suurimman ammattiliiton pois jääminen on tässä nyt tehtävässä harkinnassa hyvin merkityksellisessä asemassa.

Selinin mukaan seuraavat Pamin seuraavat siirrot tehdään maanantain jälkeen, kun SAK on kertonut kantansa yhteiskuntasopimusneuvotteluihin.